text: সারাদেশে গ্রেফতার ৯ শতাধিক
  ঢাকা: জঙ্গি ও সন্ত্রাসীদের গ্রেফতার করতে সারাদেশে শুরু হয়েছে আইন শৃঙ্খলা বাহিনীর সাঁড়াশি অভিযান। বৃহস্পতিবার মধ্যরাত থেকে শুরু হওয়া এই অভিযানে এ পর্যন্ত দেশের বিভিন্ন জায়গা থেকে ৯ শতাধিক গ্রেফতারের খবর পাওয়া গেছে। দেশব্যাপী এই অভিযান চলবে সাতদিন।
  পুলিশের তথ্য মতে, অভিযানে রংপুরে বিভিন্ন মামলার ১৬২ জন অভিযুক্তকে গ্রেফতার করা হয়েছে। এছাড়া, চট্টগ্রাম ১৫৮ জন, সিলেটে ১৫১, দিনাজপুরে ১০০, টাঙ্গাইলে ৬৮, যশোরে ৬৮, কুষ্টিয়ায় ৫৭, লক্ষ্মীপুর ৩৫, রাজশাহীতে ৩১, নাটোরে ২৭, মাগুড়ায় ২৪, ঝিনাইদহে ১৭ এবং নয়াখালীতে ৫ জন অভিযুক্তকে গ্রেফতার করা হয়েছে।
  এর আগে বৃহস্পতিবার সন্ধ্যায় পুলিশ হেডকোয়ার্টার্সে অনুষ্ঠিত এক সভায় এ সিদ্ধান্ত নেয়া হয়। সভায় বাংলাদেশ পুলিশের ইন্সপেক্টর জেনারেল এ কে এম শহীদুল হক সভাপতিত্ব করেন।
  সভায় দেশব্যাপী জঙ্গিদের তালিকা হালনাগাদ করা, বিভিন্ন ধর্মীয় প্রতিষ্ঠানের ওপর নজরদারি বাড়ানো, ওয়ার্ড কমিউনিটি পুলিশিংকে কার্যকর করা, আগন্তুক ও ভাড়াটিয়াদের ওপর নজরদারি বাড়ানো, বিদেশিদের নিরাপত্তা দেয়া ইত্যাদি বিষয়েও সিদ্ধান্ত নেয়া হয়।